སྐྱབས་བཀའ་དྲིན་འཁོར་མེད་ལ་ལྡེབ།
ཨ་ཧོཿ སྐྱབས་བཀའ་དྲིན་འཁོར་མེད་དྲིན་ཅན་རྗེ། །སྙིང་དག་པའི་སྒོ་ནས་གསོལ་བ་འདེབས། །སླར་གསོན་དང་སྙིང་སྡུག་བརྩེ་བ་ཅན། །དུས་ད་ལྟ་རང་དབང་ཡོད་དུས་དེར། །ལམ་ཕྱག་རྫོགས་ཟབ་མོ་མི་བསྒོམ་ན། །གཞི་འཁོར་བའི་ལས་ཀྱི་དགོས་པ་མེད། །དེ་བསམ་ཞིང་དམ་པའི་ལྷ་ཆོས་མཛོད། །སྐྱབས་བཀའ་དྲིན་འཁོར་མེད་བླ་མ་རྗེ། །འབྲལ་མི་ཕོད་སྤྱི་བོའི་གཙུག་ཏུ་བསྒོམ། ། ལུས་བ་སྤུ་གདངས་ཤིང་མཆི་མ་འཁྲུགས། །སེམས་དྲན་མེད་འགྱེལ་བའི་གསོལ་བ་འདེབས། ། མཐར་ཐུགས་ཡིད་གཉིས་མེད་གཅིག་ཏུ་འདྲེས། །དུས་ད་ལྟ་རིག་པའི་སྣང་ངོ་ལ། །རྣམ་རྟོག་དང་དུག་ལྔ་ཅི་ཤར་ཡང་། །ཡེངས་མེད་དུ་ལྟོས་དང་རང་སར་གྲོལ། །གཉིས་མེད་དུ་ཤེས་ན་དེ་རང་ཡིན། །གནད་དེ་ལ་ཡང་ཡང་རྩལ་སྦྱོངས་ཤིག །འཁོར་འདས་དེ་རིག་པའི་རྩལ་དུ་རྫོགས། །ཡེངས་འཁྲུལ་དེ་སྟོང་པའི་དབྱིངས་སུ་ཐིམ། །སྣང་སེམས་དེ་དབྱེར་མེད་གཅིག་ཏུ་འདྲེས། ། མཚན་སྣང་ལ་འོད་གསལ་ཚད་དུ་ཕྱིན། །ཉིན་མཚན་དེ་དབྱེར་མེད་གཅིག་ཏུ་འདྲེས། ། བསྒོམ་བྱ་དང་སྒོམ་བྱེད་མེད་པའི་ཀློང་། །མཐའ་མེད་དེ་འཁོར་བའི་སེམས་ཅན་ལ། །ཚད་མེད་ཀྱི་སྙིང་རྗེ་ཡང་ཡང་སྐྱེས། །གདོང་མཆི་མ་འཁྲུགས་ཅིང་ཡང་ཡང་བརྒྱལ། །ཚད་མེད་ཀྱི་སྙིང་རྗེ་རྒྱུན་འབར་ཤོག །སྨོན་ལམ་དང་སེམས་བསྐྱེད་རྒྱ་མ་ཆུང་། །མཐར་བདག་གཞན་དེ་གདོད་མའི་དབྱིངས་སུ་སྒྲོལ། །དུས་རྒྱུན་པར་དེ་ལྟར་ཉམས་སུ་ལོན། །དེ་ཡིད་ལ་ཞོག་དང་སྙིང་གི་བུ། །བླ་མའི་མོས་གུས་ཇི་ལྟར་ལགས། །གདམས་པ་ཀུན་གྱི་ཡང་སྙིང་བླ་མའི་གསོལ་འདེབས་ཡིན་པས། བླ་མ་སངས་རྒྱས་ཀུན་འདུས་དེ་སྤྱི་བོའི་གཙུག་ཏུ་རྒྱུན་པར་བསྒོམས་ནས། ཐུགས་རྗེ་དང་བཀའ་དྲིན་དྲན་ཙ་ན། ལུས་བ་སྤུ་ལྡང་བས་མཆི་མ་འཁྲུགས། ཆ་མེད་དུ་བརྒྱལ་འགྲོ་བའི་མོས་གུས་གཅིག་དགོས། འཁྲུལ་སྣང་གི་ལས་ཐམས་ཅད་རང་འགག་ཏུ་འགྲོ་བའི་སྣང་བ་ཡོད་དགོས། དེ་མེད་ན་ཁ་ཡི་གསོལ་བཏབ་ཀྱི་བྱིན་རླབས་མི་འཇུག བྱིན་རླབས་མ་འཇུག་ན་གནས་ལུགས་ཀྱི་དོན་མི་མཐོང་། མོས་གུས་ལ་ནན་ཏན་འབད་དང་བླ་མ་རང་སེམས་སུ་ཐག་ཆོད་ནས། གསོལ་འདེབས་མོས་གུས་ཀྱི་འཛིན་པ་རང་སར་གྲོལ་བ་འོང་། ཐུགས་ཡིད་གཅིག་ཏུ་བསྲེས་པ་ཡིན། རིག་པ་རང་ངོ་འཕྲོད་པའི་གདམས་ངག་གཅིག་བདག་ལ་བཀའ་དྲིན་གནང་བར་ཞུ། འོ་ན་བླ་མ་ལ་གསོལ་བ་རྩེ་གཅིག་བཏབ་པ་ན། ད་ལྟའི་རིག་པ་ཇི་ལྟར་ཤར་བའི་ཤར་མཁན་གྱི་ངོ་བོ་ལ་གཅེར་གྱིས་བལྟས་པའི་རྣམ་རྟོག་རང་བྱུང་རང་ཤར་དུ་འགྲོ། ངོ་བོ་ནི་སྟོང་པ་མཐའ་དབུས་མེད་པ་ཡིན། རྩལ་སྣང་ལ་ཇི་ལྟར་ཤར་ཡང་། ཤར་ས་དང་། གྲོལ་ས། བློ་འདས་ཀ་དག་གི་ཀློང་དུ་གྲོལ་བས། ཡེངས་འཁྲུལ་མ་ཤོར་བ་དེ་ཀས་ཆོག དུས་གསུམ་གྱི་རྣམ་རྟོག་ཇི་ལྟར་ཤར་ཡང་དགག་སྒྲུབ་སྤང་བླང་མི་བྱར། ཕཊ྄་དྲག་པོ་རེ་བརྗོད་ཅིང་། རྣམ་རྟོག་དེ་ཁའི་ཐོག་ཏུ་ཁྲིགས་སེ་བཅད། མིག་གི་དབང་པོ་བར་སྣང་ལ་ཝལ་གྱི་བལྟས་པས་རྣམ་རྟོག་གཏད་མེད་དུ་ཡལ་བས། དགག་སྒྲུབ་མི་དགོས། ཐམས་ཅད་སྟོང་ཉིད་ཀྱི་རང་རྩལ་དུ་ཤེས་པ་གཅིག་འོང་། དེ་ཡི་རྩལ་ལས་འཁོར་བ་དང་ངན་སོང་གི་སྡུག་བསྔལ་དྲན་ཙ་ན་རང་དབང་མེད་པའི་མཆི་མ་འཁྲུགས་ཅིང་། །དབང་པོ་དྲན་མེད་དུ་བརྒྱལ་བའི་སྙིང་རྗེ་སྐྱེ་དགོས། གནས་ལུགས་སྟོང་པ་ཉིད་ཀྱི་དོན་མཐོང་བས། སྟོང་པའི་རྩལ་ལས་སྙིང་རྗེ་ཚད་མེད་པ་སྐྱེས། སྙིང་རྗེ་ངོ་བོ་སྟོང་ཉིད། སྟོང་ཉིད་སྙིང་རྗེ་དབྱེར་མེད། དོན་དེ་རྟོགས་ནས་སངས་རྒྱས་ཀྱིས་དགོངས་པ་དེ་ཀ་རང་ཡིན། དེ་མ་རྟོགས་ཀྱི་བར་དུ་བསྒོམ་དགོས། མ་བསྒོམ་ན་འཁོར་བ་མཐའ་མེད་འཁྲུལ་པའི་རྗེས་སུ་འབྲང་ནས། རྒྱུ་ལས་ངན་ཚབ་པོ་ཆེ་བསགས་པའི་སང་བེམ་རིག་བྲལ་སྐབས་སུ་རྣམ་པར་ཤེས་པས་ལས་ངན་བསགས་པའི་འབྲས་བུ་ངན་སོང་གི་སྡུག་བསྔལ་ཚ་གྲང་མྱོང་དགོས་པ། དེ་ལ་བསམ་ཞིང་དམ་པའི་ལྷ་ཆོས་རྩེ་གཅིག་ཏུ་བློ་ལེགས་ཉེས་ཇི་ལྟར་བྱུང་ཡང་། བླ་མ་དཀོན་མཆོག་ལ་སྙིང་ཐག་པ་ནས་གསོལ་བ་བཏབ་དགོས། དུས་རྒྱུན་པར་ཡེངས་མེད་ཁོ་ནར་བསྒོམས་པས། གནས་ལུགས་གདོད་མའི་གཤིས་སུ་ངོ་མ་འཕྲོད་བར་དུ་བསྒོམ་དགོས། དེ་ལྟར་རྟོགས་ན་འཁོར་འདས་ཐམས་ཅད་རང་སར་དུ་རྫོགས་ནས། ངན་སོང་ལྟུང་མཁན་མེད་པ་ངོ་རེ་མཚར། ཨ་ལ་ལ་ཧོཿ དྲུང་མི་ཕམ་མཆོག་གྲུབ་ཀྱིས་བསྐུལ་ངོར། བྲག་ཕུག་པ་ཤཱཀྱ་ཤྲཱིས་སྨྱོ་གཏམ་ཆལ་ཆོལ་དུ་སྨྲས་པའོ།། ⁽14b4⁾། དགེའོ།། །།